Tanger Medin satama

Tanger Medin satama eli Tanger Med (arab. ميناء طنجة المتوسط‎, Mīnā’ Ṭanja al-mutawassiṭ; LOCODE: MA PTM) on suuri, maailmanluokan kauppasatama Marokon pohjoisrannikolla Tanger-Tetouan-Al Hoceiman alueella, noin 40 kilometriä Tangerin kantakaupungista itään. Satama sijaitsee liikenteellisesti edullisella paikalla Gibraltarinsalmen etelärannikolla vastapäätä Espanjan Tarifan kaupunkia. Satama on perustettu vuonna 2007 ja sen perustaminen oli yksi kuningas Muhammad VI:n vuoden 2002 puheen teemoista. Satama on noussut 2020-luvulla rahtitonneilla ja konttimäärällä mitattuna sekä Afrikan että Välimeren suurimmaksi kauppasatamaksi. Satamalla on yhteys noin 180 muuhun kauppasatamaan maailmassa. Vuonna 2024 sataman kautta kulki 142 miljoonaa tonnia rahtia. Se ylsi maailman 20 suurimman konttisataman joukkoon 10,24 miljoonan TEU:n konttimäärällä. Tanger Mediin liikennöi useita linjaliikenteen roro- ja matkustaja-aluksia erityisesti Espanjasta ja Ranskasta. Ajoneuvojen kuljetuksissa Tanger Med on keskeinen kauttakulkupaikka, jolla on yhteys useisiin kymmeniin muihin satamiin. Satama-alue on laajuudeltaan noin 10,0 neliökilometriä (1 000 ha), toisen näkemyksen mukaan 30 km². Sen ydintoiminnot on jaettu neljään toiminnalliseen alueeseen: Tanger Medin satama 1, johon kuuluu kaksi konttiterminaalia, rautatie-, hiilivety-, yleisrahti- ja ajoneuvoterminaalit. Tanger Medin satama 2, johon sisältyy kaksi konttiterminaalia. Matkustaja- ja Ro-ro-liikenteen satama, jossa sijaitsee kulkulupa- ja rajatarkastusalueet, matkustajien ja rekkojen lastauslaiturit, säädellyt alueet ja meriliikenneasema. Tanger Medin Port Center: Tanger Medin liiketoimintojen alue, johon sisältyy 29 000 m² katettua tilaa ja joka palvelee meriliikenteen ja sataman toimijoiden solmupisteenä. Satamaan lähistöllä palvelee Tanger-Medin rautatieasema, jonne johtaa rautatie Tanger-Villen rautatieasemalta. Tanger-Medin asemalta on ilmainen bussiyhteys Tanger Medin matkustajasatamaan. Lähteet Aiheesta muualla Kuvia tai muita tiedostoja aiheesta Tanger Medin satama Wikimedia Commonsissa Tanger Med (englanniksi) (marinelink.com)